I februar 1964 ble det nedsatt et utvalg med sakkyndige som skulle se på Jernverkets problemer. Statsekretær Reidar Melien i Industridepartementet ledet arbeidet fra politisk hold. Departement var misfornøyd med at styret for Jernverket ikke tok det ansvaret som et styre i et aksjeselskaper var pålagt. Istedenfor å igangsette en omorganisering og økonomisk gjennomgang av bedriften, kom de med krav til departementet og forlangte at Stortinget skulle gi finansielle lettelser, innføre tollbeskyttelse, subsidiere transportutgiftene og senke kraftprisen. De ville derfor få et utvalg til å gi departementet råd om hvordan Jernverket kunne omorganiseres. Et annet ønske som trengte seg på var ønsket fra mange arbeiderpartimedlemmer som håpte at Jernverket skulle bli en mønsterbedrift.